
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea art.19 alin.(2) din Legea nr.345/2002 privind taxa pe valoarea adăugată, cu care comisia noastră a fost sesizată în fond cu adresa Biroului Permanent nr.270 din 26 iunie 2003.

	PREŞEDINTE,

Prof. dr. Florin Georgescu

RAPORT

asupra propunerii legislative pentru modificarea art.19 alin.(2) din Legea nr.345/2002 privind taxa pe valoarea adăugată
Cu adresa nr.270 din 26 iunie 2003, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea art.19 alin.(2) din Legea nr.345/2002 privind taxa pe valoarea adăugată.
La întocmirea raportului s-a avut în vedere avizul Comisiei pentru politică economică, reformă şi privatizare, punctul de vedere al Guvernului, precum şi avizul Consiliului Legislativ.

La lucrările comisiei au participat 24 deputaţi, din totalul de 25 membri ai comisiei.

Prezenta propunere legislativă are ca obiect de reglementare modificarea art.19 alin.(2) din Legea nr.345/2002 privind taxa pe valoarea adăugată, cu modificările şi completările ulterioare, astfel încât în baza de impozitare să fie cuprinse „cheltuieli accesorii”, cum ar fi: comisioanele şi cheltuielile de ambalare care intervin după intrarea bunului în ţară până la primul loc de destinaţie a bunurilor. 
In urma examinării propunerii legislative pentru modificarea art.19 alin.(2) din Legea nr.345/2002 privind taxa pe valoarea adăugată, în şedinţa din 22 octombrie 2003, comisia a hotărât, cu unanimitate de voturi, respingerea, din următoarele considerente:
- potrivit art.77 din Legea nr.141/1997 privind Codul vamal al României, în „valoarea în vamă” se includ cheltuielile de transport până la frontiera română şi cele de asigurare aferente. În cazul în care destinaţia finală nu este aceeaşi cu punctul de vămuire, s-ar ajunge la situaţia de a fi omise din baza de calcul a taxei pe valoarea adăugată cheltuielile de transport şi cele de asigurare aferente distanţei dintre punctul de vămuire şi destinaţia finală a bunurilor;
- este necesar să menţionăm, de asemenea, că prin prevederile proiectului Codului fiscal, condiţionarea privind cuprinderea în baza de impozitare doar a cheltuielilor de transport şi asigurare care intervin după intrarea bunului în ţară (aşa cum este prevăzut în prezent în art.19 alin.(2) din Legea nr.345/2002) până la primul loc de destinaţie a bunurilor va fi eliminată, urmând ca elementul de calcul al bazei de impozitare, atât pentru TVA, cât şi pentru taxele vamale, să aibă aceeaşi valoare, în condiţiile aplicării în acelaşi moment a celor două impozite.

Alături de alte dispoziţii în domeniul fiscal, Codul va cuprinde şi o unificare a dispoziţiilor în materia taxei pe valoarea adăugată, la intrare sa în vigoare urmând a se abroga Legea nr.345/2002.

Având în vedere considerentele expuse, soluţiile legislative preconizate prin prezenta iniţiativă legislativă ar putea astfel să facă obiectul unui amendament la proiectul Codului fiscal.


La dezbaterea propunerii legislative a participat ca invitat, în conformitate cu prevederile art.51 şi 52 din Regulamentul Camerei Deputaţilor, iniţiatorul, domnul Stanciu Zisu, deputat PSD.


Prezenta propunere legislativă face parte din categoria legilor organice.

	PREŞEDINTE,

Prof. dr. Florin Georgescu
	SECRETAR,

Dr. Daniel Ionescu


          Experţi parlamentari:

          Măţan Ofelia
          Popescu Luminiţa

